OBH 1032/2001.
Az állampolgári jogok országgyűlési biztosának jelentése
Ügyintéző: dr. Fogarassy Edit

Az eljárás megindulása:
	A BRFK Gyorskocsi utcai fogdáján előzetes letartóztatásban levő panaszos beadványában sérelmezte, hogy 2000. november 4. és december 19. között csupán egy alkalommal biztosították számára a szabad levegőn való tartózkodás lehetőségét.
Az ügyben alkotmányos állampolgári jogot érintő visszásság gyanújára tekintettel vizsgálatot rendeltem el, melynek keretében a BRFK vezetőjétől a panasz kivizsgálását kértem.
Érintett alkotmányos jog:
•	A lehető legmagasabb testi és lelki egészséghez való jog (Alkotmány 70/D. § /1/ bek.)
Az ügy jogszabályi háttere:
•	19/1995. (XII. 13.) BM rendelet a rendőrségi fogdák rendjéről:
3. § (1) A fogvatartott jogosult a 14. §-ban meghatározott feltételeknek megfelelő elhelyezésre, a folyamatos melegvíz-ellátásra, naponta zuhanyozásra, havonta egy alkalommal saját költségén a fogva tartásért felelős által biztosított fodrász igénybevételére, naponta legalább egy óra időtartamban - ellenőrzés mellett - a szabad levegőn való tartózkodásra.
A vizsgálat megállapításai:
	A panaszos 2000. november 3-tól 2001. április 20-ig volt előzetes letartóztatásban a BRFK Gyorskocsi utcai fogdájában. A budapesti rendőr-főkapitány - megkeresésem nyomán - a rendelkezésre álló iratok alapján megállapította, hogy a fogvatartott részére a panasszal érintett időszakban 26 alkalommal, 15-20 percig biztosították a szabad levegőn való tartózkodás lehetőségét. A 19/1995. BM rendelet 3. § (1) bekezdésének rendelkezései a Fogdaszolgálati Osztály I. Alosztályának létszámproblémái miatt nem érvényesültek.
A felmerült súlyos létszámproblémák megoldása érdekében a BRFK Közrendvédelmi Főosztályának vezetője - fogdaőri szolgálat ellátására - naponta 6 rendőrt vezényelt a Gyorskocsi utcai fogdába. Ennél fogva a sétáltatással kapcsolatos helyzet is kedvezően változott.
	Mindezek alapján megállapítottam, hogy a BRFK eljárása visszásságot okozott a panaszos lehető legmagasabb szintű testi és lelki egészséghez való jogával összefüggésben. Tekintettel azonban arra, hogy a mulasztást orvosolták, ajánlást nem teszek, de felhívom a budapesti rendőr-főkapitány figyelmét, hogy a jövőben kövesse nyomon a fogvatartottak szabad levegőn tartózkodáshoz való jogának érvényesülését és tegye meg a szükséges intézkedéseket a hasonló esetek elkerülése érdekében.
Budapest, 2001. június 7.
Gönczöl Katalin